《天池寺夜与主僧觉翁圆上共坐谈浯溪山水之胜》
宋代·董嗣杲

空云驾我登天池，江山秋渺无津涯。
涉溪蓦栈借杖藜，光景体认裁诗。
峥嵘寺门窝风低，塔铃喧风际天吹。
方丈轩槛供毗尼，老僧喜气扬须眉。
浮屠名纪主簿题，偶拈椽笔书年时。
秋棱初劲树叶飞，蜀锦糁缀斜阳枝。
文殊阁上爇香迟，天灯荧煌放者谁，
暗中拾取怀袖携。一灯一叶光陆离，
千古此奇不可知。独此阑干纳此奇，
月落泉响松籁迷。畏寒趺坐身如痴，
觉禅论健能祛疑。伤今悼古涕交颐，
自矜夙抱山水资。曾为浯溪强住持，
浯溪溪上波渺瀰。波涛冲撞天宝碑，
寺门废圮日就衰。急拾断碣分龟支，
二水分景犹纷披。浮踪又向庐山羁，
残骸未散挈钵栖。所至殊忍吊迹遗，
浯溪谁究稔祸妃。有唐立见宗社危，
陵庙弃掷奔峨嵋。最苦杜陵嗟流移，
元郎颂公雅可裨。大书纪勒中兴辞，
读之愤悱生栖悲。平生未采湘江蓠，
闻此幽妍空心期。觉翁泥古多发挥，
逆知流辈莫我追。回思太史过浯溪，
曾有野僧相追随。傥如觉翁能投机，
太史肯以庸目之。夜寒灯花糁台欹，
无酒可涤吟肠饥。推窗下望夕烽微，
东西天地犹旌旗。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。